CELEX: 32016D1360
Language: ro
Date: 2016-08-08 00:00:00
Title: Decizia de punere în aplicare (UE) 2016/1360 a Comisiei din 8 august 2016 de încheiere a procedurii antisubvenție privind importurile de biban-de-mare european și doradă originare din Turcia

10.8.2016   
            
            
               RO
            
            
               Jurnalul Oficial al Uniunii Europene
            
            
               L 215/31
            
         DECIZIA DE PUNERE ÎN APLICARE (UE) 2016/1360 A COMISIEI
   din 8 august 2016
   de încheiere a procedurii antisubvenție privind importurile de biban-de-mare european și doradă originare din Turcia
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1037 al Parlamentului European și al Consiliului din 8 iunie 2016 privind protecția împotriva importurilor care fac obiectul unor subvenții din partea țărilor care nu sunt membre ale Uniunii Europene (1), în special articolul 14,
   întrucât:
   A.   PROCEDURA
   
   
      Deschiderea procedurii
   
   
               (1)
            
            
               La 14 august 2015, Comisia Europeană (denumită în continuare „Comisia”) a deschis o anchetă antisubvenție cu privire la importurile în Uniune de biban-de-mare european și doradă originare din Turcia în temeiul articolului 10 din Regulamentul (UE) 2016/1037 (denumit în continuare „regulamentul de bază”), printr-un aviz publicat în Jurnalul Oficial al Uniunii Europene
                   (2) (denumit în continuare „avizul de deschidere”).
            
         
               (2)
            
            
               Ancheta a fost deschisă în urma unei reclamații depuse la data de 1 iulie 2015 de Asociación Empresarial de Productores de Cultivos Marinos (denumit în continuare „APROMAR” sau „reclamantul”) în numele unor producători care reprezintă peste 25 % din producția totală a Uniunii de biban-de-mare european și doradă.
            
         
               (3)
            
            
               Plângerea conținea elemente de probă prima facie privind subvenționarea industriei din Turcia care produce biban-de-mare european și doradă și prejudiciul important pe care l-a cauzat.
            
         
               (4)
            
            
               În conformitate cu articolul 10 alineatul (7) din regulamentul de bază, Comisia a informat Guvernul Turciei (denumit în continuare „GT”), anterior deschiderii procedurii, că a primit o plângere documentată corespunzător, conform căreia importurile subvenționate de biban-de-mare european și doradă originare din Turcia ar cauza un prejudiciu important industriei din Uniune. Comisia a invitat GT la consultări cu scopul de a clarifica situația prezentată în plângere și de a ajunge la o soluție reciproc acceptată.
            
         
               (5)
            
            
               GT a acceptat invitația la consultări și acestea s-au desfășurat ulterior. În decursul consultărilor, nu s-a ajuns la nicio soluție de comun acord. Cu toate acestea, Comisia a luat act în mod corespunzător de observațiile prezentate de GT.
            
         
               (6)
            
            
               Comisia a invitat reclamantul, ceilalți producători, utilizatori și importatori cunoscuți din Uniune, producătorii-exportatori cunoscuți din Turcia și autoritățile turce, precum și asociațiile cunoscute ca fiind interesate cu privire la deschiderea anchetei să participe. Părților interesate li s-a oferit posibilitatea de a-și face cunoscute, în scris, punctele de vedere și de a solicita o audiere în termenul stabilit în avizul de deschidere.
            
         
               (7)
            
            
               Reclamantul, alți producători din Uniune, producătorii-exportatori din Turcia, importatorii și comercianții și-au făcut cunoscute punctele de vedere. Au fost audiate toate părțile interesate care au solicitat acest lucru și care au demonstrat că există motive speciale care să justifice audierea.
            
         B.   RETRAGEREA PLÂNGERII ȘI ÎNCHEIEREA PROCEDURII
   
   
               (8)
            
            
               La 5 mai 2016, a fost publicat un decret în Monitorul Oficial al Turciei, prin care autoritățile turce au retras principalul sistem de subvenții cu efect de la 1 ianuarie 2016.
            
         
               (9)
            
            
               Printr-o scrisoare adresată Comisiei la data de 1 iunie 2016, reclamantul și-a retras plângerea. În conformitate cu articolul 14 din regulamentul de bază, o procedură poate fi încheiată dacă plângerea este retrasă, cu excepția cazului în care încheierea ei nu este în interesul Uniunii.
            
         
               (10)
            
            
               Ancheta nu a revelat niciun motiv care să arate că o asemenea încheiere nu ar fi în interesul Uniunii. Prin urmare, Comisia consideră că prezenta procedură ar trebui încheiată.
            
         
               (11)
            
            
               Părțile interesate au fost informate în consecință și au avut posibilitatea de a prezenta observații. Cu toate acestea, nu s-au primit niciun fel de observații.
            
         
               (12)
            
            
               Prin urmare, Comisia concluzionează că procedura antisubvenție privind importurile de biban-de-mare european și doradă originare din Turcia ar trebui să fie încheiată fără instituirea de măsuri.
            
         
               (13)
            
            
               Prezenta decizie este în conformitate cu avizul comitetului instituit prin articolul 15 alineatul (1) din Regulamentul (UE) 2016/1036 al Parlamentului European și al Consiliului (3),
            
         ADOPTĂ PREZENTA DECIZIE:
   Articolul 1
   Procedura antisubvenție privind importurile în Uniune de biban-de-mare european și doradă originare din Turcia care se încadrează în prezent la codurile NC 0302 84 10, 0302 85 30, 0303 84 10, 0303 89 55, ex 0304 49 90 și ex 0304 89 90 se încheie.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
      Adoptată la Bruxelles, 8 august 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 176, 30.6.2016, p. 55.
   
      (2)  Aviz de deschidere a unei proceduri antisubvenție privind importurile de biban-de-mare european și doradă originare din Turcia (JO C 266, 14.8.2015, p. 4).
   
      (3)  Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (JO L 176, 30.6.2016, p. 21).